  Анжелика Тихонова корреспондент Удмуртиын «Кышкыттэм ӟечлыко сюресъёс» йӧскалык ӵектосъя ужъёсты 81,7 процентлы быдэстӥзы ни. Со сярысь журналистъёслы элькун кивалтэтлэн тӧроез Ярослав Семёнов вераз. Йӧскалык ӵектос улсын оглом 111 объектъёсты лэсьтыны чакламын – 139 иськемлэсь трос улосвыл но муниципалкуспо сюресъёсты, озьы ик элькунысь каръёсысь сюресъёсты. Тупатъян ужъёс котыр ласянь нуисько – машинаослы сюресэз сяна, тротуаръёсты но лэсьто. Берпуметӥосызлы нимысьтыз саклык висъяло. 2021-тӥ арын элькунын 34 иськемлэсь трос тротуаръёс выльдэмын луозы Ярослав Семёнов, Удмуртилэн кивалтэтэзлэн тӧроез2021-тӥ арез Удмуртиын Гуртлэн ареныз ялэмлы луыса, йӧскалык ӵектос улсын муниципал но гурт сюресъёслы трос саклык висъязы. Озьы, 111 объектъёс пӧлысь 72-ез 11 ёросъёсын лэсьтӥсько. Соос пӧлын гуртъёсты герӟась сюресъёс сяна, нылпи садъёсы, школаосы, эмъюртъёсы, лулчеберет ужъюртъёсы нуись сюресъёс. Озьы ик туэ сюресчиос выль ГОСТ-ёсъя асфальтобетон поттон вылэ пичиен-пичиен выжо. Азьланяз 21 пӧртэм суретъёсты уже кутыны чаклало. Нимысьтыз саклык сюресъёс вылын кышкыттэмлыклы висъяло. Сюресъёс вылын ветлонъя кун инспекциын ужасьёслэн куронъёссыя кулэ интыосын кенеръёс, югдытӥсь юбоос, искусственной неровностьёс лэсьтыло. Озьы, туэ Удмуртиысь сюресъёс вылын 40-лэсь трос искусственной неровностьёс вӧлдозы, Ижкар – Глазкар сюресын (Балезиное кожонын) но Каракулино – Красный Бор сюресын югдытӥсь юбоос пуктозы. Со сяна, туспуктэм но видео лэсьтӥсь 30 камераос пуктыны малпало. Ужъёсты 1-тӥ шуркынмонозь йылпумъяны чаклало 2022-тӥ арын ӵектосэз улонэ пыӵатыны 2,4 миллиард манет висъялозы. Солы луыса оглом 177,7 иськем котыр 120 объектъёсты тупатъялозы. Соос пӧлын 19 улосвыл сюресъёс – 100 иськем, Ижкарын 6 объектъёс – 7,4 иськем, Сарапулын 8 объектъёс, Можгаын – 7 но Дэри ёросын – 20. Тупатъян ужъёс вань ёросъёсын мынозы.  Тодэ вайытом, Удмуртиысь М7 сюреслэсь люкетсэ 4 чурозь паськытатозы.  Тегъёс: Ижкар Удмуртия сюресъёс тупатъянужъёс  